
RAPORT  COMUN
 asupra propunerii legislative pentru completarea Legii voluntariatului nr.195/2001
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia juridică de disciplină şi imunităţi au fost sesizate prin adresa nr. Plx 565 din 9 noiembrie 2010, cu dezbaterea pe fond, în procedură obişnuită, a propunerii legislative pentru completarea Legii voluntariatului nr.195/2001.
La întocmirea prezentului raport, Comisiile au avut în vedere:

· avizul favorabil al Consiliului Legislativ (nr.411/12.04.2010)

· avizul favorabil al Comisiei pentru drepturile omului, culte şi problemele minorităţilor naţionale (nr.25/715/18.11.2010)

· avizul negativ al Comisiei pentru egalitatea de şanse pentru femei şi bărbaţi (nr.38/808/17.11.2010)

· punctul de vedere negativ al Guvernului (nr.1584/21.06.2010).

Propunerea legislativă are ca obiect de reglementare completarea Legii voluntariatului nr. 195/2001, republicată, în sensul recunoaşterii perioadei de voluntariat, în anumite condiţii, ca vechime în muncă, respectiv vechime în specialitate.
În conformitate cu prevederile Regulamentului Camerei Deputaţilor, Comisiile au dezbătut propunerea legislativă în şedinţe separate. 

La şedinţa Comisiei juridice, de disciplină şi imunităţi din data de 23 noiembrie 2010 au fost prezenţi 14 deputaţi din totalul de 27 membri ai acesteia. Membrii comisiei au hotărât, cu unanimitate de voturi, respingerea iniţiativei legislative.
La dezbateri au participat ca invitaţi, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale, doamna Ioana Popescu, consilier juridic şi domnul Florin Dragomir, consilier juridic.

La şedinţa Comisiei pentru muncă şi protecţie socială din data de 17 mai 2011 au fost prezenţi 21 deputaţi din totalul de 27 membri. Membrii comisiei au hotărât, cu unanimitate de voturi, respingerea iniţiativei legislative.
La dezbateri a participat ca invitat, în conformitate cu prevederile art.55 din Regulamentul Camerei Deputaţilor, doamna Carmen Manu, director în cadrul Ministerului Muncii, Familiei şi Protecţiei Sociale.
Comisiile propun plenului Camerei Deputaţilor respingerea iniţiativei legislative având în vedere că esenţa voluntariatului o reprezintă implicarea dezinteresată a persoanelor în desfăşurarea activităţilor de interes public. Prin adoptarea soluţiei propuse există riscul denaturării ideii de voluntariat, prin stabilirea unei recompense, respectiv vechime în muncă sau specialitate, ca urmare a activităţii desfăşurate. 
Activitatea de voluntariat nu poate fi asimilată cu activitatea desfăşurată în baza unui contract individual de muncă, în condiţiile în care contractul de voluntariat ia în considerare posibilitatea voluntarului de a-şi desfăşura activitatea în concordanţă cu disponibilitatea sa. 
Potrivit art.16 alin.(4) din Legea nr.53/2003 - Codul muncii, republicată, vechimea în muncă este o consecinţă a activităţii desfăşurate în temeiul unui contract individual de muncă, reprezentând un beneficiu al activităţii desfăşurate ca urmare a încheierii unui astfel de contract.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.

Propunerea legislativă a fost respinsă de Senat în şedinţa din 6 octombrie 2010.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

